khistorydata/jeongjo-sjw-relations huggingface dataset:
정조 17년
以宣傳官承傳望單子傳于徐美修曰近來宣傳官廳之不識尊上抑下之廳風專由於行首之不擇而然此後嚴飭必以剛明如時行首古家如禁將及申大謙者流爲之事分付兵曹堂上窠之加設欲於承傳之事知而以其資級與行首相等之致反有弊端忽待慢侮此後雖防禦使已行之爲堂上宣傳官者待行首如事先進廳中與私室相見也若橫竹若脫袍若倚枕若箕坐若對飰若路遇不下馬者報兵曹汰去用制書有違之律該廳掩置不報則兵判武將廉察竝與不報之廳首同律以此下敎同爲揭板堂上之於行首如此則況參上參下之於行首乎不但行首可尊尊先進當如尊父兄知尊先進之道然後可以尊受敎受敎不遵則渠輩之罪當如何乎
정조 17년
吏曹口傳政事應敎李肇源副應敎崔獻重以上除授事承傳
정조 17년
臺諫前望單子入之大司諫尹行元司諫李龜雲獻納成德雨正言李羲甲申龜朝落點
정조 17년
傳于徐榮輔曰政官待開門牌招開政
정조 17년
李冕膺以兵曹言啓曰宣薦內禁衛取才時三技以上入格人單子書入之意敢啓傳曰知道
정조 17년
宋銓以成均館大司成意啓曰今番日次儒生應製時原在外及實故外圓點生原居齋生竝皆應製之意敢啓傳曰知道
정조 17년
李冕膺以刑曹言啓曰西部居房連得所告內其弟春大被打於宗廟署守僕朴紹完處仍爲致死依法償命事白活據朴紹完嚴囚推覈之意敢啓傳曰知道
정조 17년
李冕膺以義禁府言啓曰黃海前水使李燁令該府拿問處之事傳旨啓下矣李燁時在任所云依例發遣府都事交龜後拿來何如傳曰此時海西廚傳之弊宜念待待命拿囚可也
정조 17년
徐美修以舟橋司言啓曰本司都廳李格改差前都廳御營別將李鴻運仍任何如傳曰允
정조 17년
義禁府照目瑞山前郡守鄭澤孚身爲地方官該鎭牧爲弊之端不能講究釐革致有牧官之報辭溺職之罪在所難免杖一百收贖告身盡行追奪私罪奉敎依允爲旀功減一等爲良如敎
정조 17년
癸丑十二月十六日申時上御重熙堂右承旨入侍時右承旨徐榮輔記事官徐有聞假注書洪樂游記注官安經心金良倜以次進伏訖上命書傳敎曰今番上齋生在京人之飭令咸赴應製者蓋欲正士習而多日冒寒等待勤者混被怠者之害略倣節製皆令在泮製進矣今見試券賦二中進士申鳳周之作非絲非竹滿篇鏗鏘似此實才近所罕有比之表魁不翅超等明日當召試殿庭泮堂與之來待二下生員閔致福給二分三上進士李永甲閔命爀李光顯等三人各給一分三中進士吳琰紙二卷黃粧曆一件賜給三下生員李重淳進士金鎭白生員黃仁紀張漢栻金鎰進士李浤蔡一揆等七人各紙一卷黃粧曆一件賜給次上生員辛之洛金鍾和金壽範進士宋文顯生員安棨進士洪偉生員吳鎭奎進士李益生員金圭進士尹宗基任希彦生員閔哲儒兪益柱進士尹可基生員鄭淞進士李在安生員金處巖等十七人各紙一卷白曆一件賜給表三下一生員閔壽膺直赴會試三下進士金秀臣給一分草三下進士李始源沈魯榮生員金啓河進士金明淳等四人各紙二卷黃粧曆一件賜給次上生員金命淵進士趙學春生員李是釬進士鄭信龜生員辛景愈趙遠慶進士安光宇李光輔李游夏李勉昇權襈生員朴宗羽進士申錫耉柳遠鳴等十四人各紙一卷白曆一件賜給上曰實注書持考券與賞格馳往泮宮招給諸生後復命可也有聞承命出又命書傳敎曰關東經學儒生抄啓六人條問今始書下下送于道伯各令地方官齎傳而其中年老之人似難盡爲條對每經雖對數條亦無不可此意各令知悉事令內閣下諭又命書傳敎曰昨因幼學洪命周登科有都憲祠宇致祭之命而更思尙闕易名之典實爲欠事祠版不祧將行致祭祭日當爲宣諡諡何待狀文成之薦拜卽一部信書事蹟詳載於故相所述之碑銘令弘文館議諡仍於明日政下批東壁未肅拜人許遞與未差之代直講李肇源副修撰崔獻重除授牌招察任檢詳亦令該曹口傳差出兩司亦令待開門牌招以爲備員署經之地諫院多窠前望單子入之待下批一體牌招命退承史以次退出
정조 17년
行都承旨蔡弘履坐左承旨未差右承旨徐榮輔坐左副承旨李冕膺坐右副承旨徐美修坐直同副承旨宋銓坐直注書徐有聞仕一員未差假注書洪樂游仕直事變假注書李弘達仕
정조 17년
藥房提調臣徐有防副提調臣宋銓啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
徐美修啓曰來二十一日朝參日次矣敢稟傳曰停
정조 17년
蔡弘履啓曰左承旨李義弼今日不爲仕進卽爲牌招何如傳曰允
정조 17년
徐榮輔啓曰今十二月二十日都目政事爲之之意敢啓傳曰臘享差祭當前今番則以二十四日退行可也
정조 17년
宋銓啓曰來二十一日輪對日次矣敢稟傳曰都政翌日待令
정조 17년
吏曹口傳政事以鄭東榦爲檢詳
정조 17년
兵曹口傳政事以梁垸閔致愼爲宣傳官
정조 17년
以應敎李肇源副應敎崔獻重牌不進罷職傳旨傳于宋銓曰雖以李肇源言之似此情勢皆於中批之後行公則焉敢違牌至於崔獻重之無端違牌尤涉未安應敎李肇源副應敎崔獻重爲先從重推考此傳旨勿施仍以前牌催促使之卽爲入來擧行違牌勿爲呼望事該房知悉
정조 17년
以執義宋翼孝掌令鄭毅祚持平李重蓮正言李羲甲牌不進罷職傳旨傳于徐美修曰只推更爲牌招
정조 17년
以慶尙監司趙鎭宅啓本火田禁斷成冊上送事判付內近來少有霖雨輒云汎濫年前梁山等數郡事尤可知之此豈江流益迅而然職由山容日濯之致松禁之外火耕尤宜定限禁斷此道伯凡於奉行朝令必不泛忽旣往雖不可論自今出意見俾究矯救之方事令廟堂分付爲良如敎
정조 17년
徐榮輔啓曰吏曹郞廳來言臺諫有闕政事取稟傳曰允
정조 17년
以吏曹參議李勉兢牌不進罷職傳旨傳于徐美修曰只推
정조 17년
吏曹口傳政事以宋彙敏爲洪川縣監
정조 17년
兵曹口傳政事以鄭尙愚上土僉使除授事承傳
정조 17년
以李勉兢囚單子傳于李冕膺曰分揀放送
정조 17년
傳于宋銓曰今日便殿更試時進士申鳳朝賦作可見其實才見其人淳謹可愛古事每年大政筮仕例有太學薦適値政月滿仕參奉爲先作闕今日政擬入一以奬其才一以修舊例
정조 17년
傳于宋銓曰差祭該曹判堂及參判許遞前望單子入之待下批牌招草記議處卽爲擧行
정조 17년
刑曹堂上前望單子入之判書李得臣參判徐鼎修落點
정조 17년
傳于宋銓曰新除判堂聞又差祭云許遞
정조 17년
傳于徐榮輔曰正卿之年富力强者甚罕觀於差祭之竝擬訟曹三堂其苟且可知今因議讞事欲爲點下於前望而除非年老之人及銓官則只有前判書趙宗鉉一人近聞公會懸頉云苟且甚矣該曹判堂之代卽爲問于大臣從二品中今日政差出待下批牌招
정조 17년
有政吏批判書金思穆進參判沈煥之參議鄭大容牌不進右承旨徐榮輔進啓曰禮曹參議今當差出而擬望之人乏少承旨竝擬何如傳曰允以李東喆爲執義權坪爲掌令鄭履綏爲持平高宅謙爲校理李義弼爲禮曹參議兼甕津府使單李海愚贈吏判任珣贈左贊成例兼贈吏參任守幹贈吏判例兼以上判敦寧任希曾兩代贈領相洪履祥諡號文敬故吏判宋言愼諡號榮襄贈左贊成吳瑗諡號文穆故判中樞吳載純諡號文靖徐鼎修爲刑曹判書申鳳朝爲英陵參奉
정조 17년
兵批判書徐有防病參判李鎭復病參議尹弘烈入直進參知金履成病右副承旨徐美修進副護軍單李鴻運金光澤副司正單鄭冕綏
정조 17년
以刑曹判書徐鼎修牌不進推考傳旨傳于宋銓曰更爲牌招
정조 17년
傳于宋銓曰新除授臺諫一體牌招署經
정조 17년
徐美修啓曰金虎門仍留標信請出之意敢啓傳曰知道
정조 17년
傳于宋銓曰內閣番次苟簡前檢校直閣鄭大容敍用還付
정조 17년
以舟橋司粘連啓目傳于徐美修曰凡公事回啓啓下然後粘連自是常例則今此舟橋司回啓不踏啓字輕先出給者萬萬駭然當該承旨爲先從重推考昨日所稟之昏謬亦由於伴直之不察當該承旨亦爲推考上疏則啓字追踏以下後復如是則承旨外誤傳之司謁不敎官員之院吏當嚴治以此嚴飭
정조 17년
徐美修以兵曹言啓曰今十二月十七日傳曰近以江界鎭將擇差事不但嚴飭向於差遣時面飭何如則夞怪具命德之居中雖依年前定式只請決棍而如渠士夫武弁不知飭敎若此極爲駭然命德不可決棍而止爲先汰去該道內地充軍其外拔例差送諸人及近處諸鎭將治績貶目太不分明更令道帥臣別加考察各以意見題評略倣貶目例修啓事分付事命下矣依傳敎前夞怪萬戶具命德本道安州牧充軍事分付帥臣之意敢啓傳曰知道
정조 17년
宋銓以兵曹言啓曰慶熙宮衛將閔光祿李遇春俱以身病猝重時月之內無望供職呈狀乞遞輪番之任不可久曠竝改差何如傳曰允
정조 17년
兵曹口傳政事以柳明杓爲慶熙將
정조 17년
徐美修以兵曹言啓曰平安監司李秉模狀啓鐵箭遠射武士元道英等十五人起送事判付內上來後令兵判招見草記事命下矣抄上武士今已齊到故臣今日南別營薦取才時一竝招見觀其身手問其所願則平壤直赴李潤哲康在徽前忠壯衛將金碩振折衝金鳴潝博川直赴金宗喆陽德前五衛將鄭元赫曾於年前抄上時已經帳殿恩賞今番上來特以遠射更入於抄啓之中而其中直赴人留待慶科殿試云安州直赴李瑢㻩康大憲平壤閑良崔景祚出身金學象直赴田乃穰順安前萬戶金啓默成川振武士韓述道等直赴則留赴殿試閑良則留赴初試前萬戶金啓默亦是閑良前銜一體赴擧云而鐵箭遠近雖不試取外面身手別無優劣待其唱榜武登科以爲從後收用之地至於永柔閑良元道英鐵箭遠射旣云超等三登閑良表建瞻身手地處比他顯勝似當有趁卽激勸之典而俱是閑良待其登科自臣曹拔例收用何如傳曰與諸武將今日往南小營各試六兩而百五十步以上俱入者書啓則當召試矣其中元道英之二百步表建瞻之爲沿沫後孫者雖或未越召試時帳殿一體待令其外如有三矢俱未入格者道帥臣推考以責來效近來爲西路武士勸課何如而今番抄上若不刮目於前抄更以拔例奬勵俾有蔚然之實效事發關嚴飭可也
정조 17년
徐美修以兵曹言啓曰依傳敎臣與三營將臣進詣南小營眼同開坐關西抄上武士等鐵箭試取後入格人別單書入而元額十五人內十三人入格平壤直赴田乃穰三矢內一矢不三登閑良表建瞻三矢內二矢不該道道帥臣不善抄上之責在所難免所當施以問備之典而俄伏承三矢俱未入格則該道帥臣推考之命矣田乃穰表建瞻雖未入格二矢一矢旣越一百五十步與俱未入格有間依傳敎推考一款姑爲安徐此後拔例奬勵俾有蔚然之實效事發關嚴飭於該道道帥臣之意敢啓傳曰知道人是文蔭職是武壯則壯勇大將摠戎使之不爲同參豈成說乎聞此帥臣之言訓將發論使勿來參云卿之無一言者不察均矣卿及訓將從重推考此後申復舊規勿觀其人惟視其職可也
정조 17년
以兵曹西關抄上武士鐵箭入格別單傳于徐美修曰入格十三人及表建瞻明再明間當召試武將率領待令
정조 17년
徐美修以司僕寺二提調意啓曰因本寺所管平薪牧場釐弊草記批旨內救弊之方莫如救其本大抵邑與鎭之間無異上下官者卽近來法綱解弛而然其人之地處勿論當以其官之高低決其當否而邑勢愈重鎭瘼愈痼者亦由於上營之任其所爲不能致察而然也牧官之於地方官亦然向欲先從平薪牧場釐弊旣命拔例擇送旋以邑倅邑吏侵苦該鎭牧之弊嚴加禁斷更欲依永宗法聖例分籍則爲地方官者但當一遵朝令禁戢謬習而不此之爲反有此相較之擧者萬萬駭然雖小於此之事若有朝令義不敢若此況擇送之擧旣出朝紙則尤焉敢乃爾該郡守爲先罷職令該府拿問嚴勘慫慂之邑屬令道臣嚴刑分等勘治苟求其本亦由於道臣不畏朝令而然初欲直爲譴罷猶不詳其事實其委折卽爲首實報來後草記該倅之代令該曹口傳各別擇差下送與鎭長牧官相議蘇弊如是之後若有一毫頡頑之弊該倅卽其地方定配斷不可已以此分付可也事命下矣自本寺行會於忠淸監司李亨元處則該監司回牒以爲去月十二日到付瑞山郡守所報內卽接平薪僉使移文則地方邑軍額充定官穀徵族軍校舟師陸軍差出等事牧馬群頭處雜物徵索之弊其他各項所任等侵漁之端自今爲始更或如前則自當有重繩之道現發後論責便同緩令急誅不可無預飭故如是文移邑自邑鎭自鎭俾無侵責牧民云云鎭將措語遣辭有若上司之責飭下官者然淩侮威劫少無顧忌爲言而邑鎭之間自有主客之勢故凡係鎭將之事每存曲念之意至於分籍一事未及聞之弊職以邑鎭面對講確釐正弊端詳審擧行務從相敬無損事面之意戒飭矣該僉使所報與瑞山郡守所報一時竝到瑞山郡守所報內以爲大山面所任輩以督納軍布及各項應行公事持傳令出往則鎭將直謂作弊捉入所任各杖十餘度後竝爲逐送使不得接足於面內大抵大山一面本來地廣戶數至爲七百餘戶其中軍丁收番均廳納漁鹽船稅等事皆是該鎭所屬之外僉使信聽謀避奸民之訐訴竝禁收布任掌之擧行將無軍布稅錢有闕軍額收正上納之望爲言平薪僉使所報內以爲無識武弁不知文辭之尊敬豈敢奉職而除弊乎以此由狀聞罷黜爲言故又以外方官職自有體例但當據理守法共濟國事而已有何文武之可言邑鎭相和無損事面勿復相較之意題送矣平薪牧民之積困已成痼瘼而今與僉使之別遣釐正特出朝令則尤不敢不董飭蘇瘼而但瑞山郡守則襲於流規而未諳外職階級平薪僉使則初不相議而急於創革如是之際擧措有若相摶邑鎭將至失和弊職爲是之慮反覆開諭相對面議釐正之道連爲申飭而弊職不能先事禁斷有此邑鎭之相較致勤委折報來之嚴命惶懍震剝伏地俟勘前後事實玆以據實論報云矣今以該監司回牒觀之平薪牧官所報別無相左之端論以事例僉使郡守自有高下之別邑倅鎭將又有主客之勢而向來鎭將之破格差遣寔出於因朝令革牧弊之擧則鎭將之據例移文不令襲謬誠爲得體而況其移文辭意專屬下輩不與本官則爲本官者固當往復爛商惟以共濟爲歸而乃以有若上司之責飭下官凌侮威劫少不顧忌等語論報巡營必欲相較使不得措手於矯救之政者萬萬駭然該郡守方在罷拿中今不必更爲擧論而職在旬宣之地邑鎭俱是管下牧子亦係道民則方當釐弊蘇瘼之時初未先期嚴斷末乃隨報兩解者不察之失巽軟之責烏得免乎該監司所當更爲請勘而旣有首實報來後草記之命玆敢枚擧報辭以俟處分之意敢啓傳曰前此該鎭將別爲擇差之擧條與批答不出朝紙云營邑之不知裏面亦似然矣其時當該承旨令政院捧現告禁推雖曰朝紙未見云而新除者卽非行伍久勤之類也爲其蘇弊拔例差送之由亦當聞知於延命之時則今此報語矇矓莫甚本寺之無一言論理只爲登啓殊未知爲可此後分籍別界之外必以瑞山倅爲該鎭將管下然後大而報營論勘小而拿致決棍當如法爲之臣當自本寺成送節目先令道臣分籍定界地方使之論理狀聞以爲贖罪之地可也
정조 17년
李冕膺以義禁府言啓曰慶尙監司趙鎭宅査啓內比安前縣監南麟耉流來舊逋因循未捧之罪令攸司稟處事啓下矣南麟耉以宜寧縣監時在任所云依例發遣府羅將拿來何如傳曰今番大釐正之後事屬昧爽況年條無以詳知則獨於南麟耉一人豈必追勘使南師祠板不得官享乎此草記置之枚擧此意分付道伯而道啓中限年分捧事不必回啓依此請施行事卽令廟堂行會可也
정조 17년
李冕膺以左邊捕盜廳言啓曰本廳兼從事官金翰周移拜宣傳官職務相妨今姑改差何如傳曰允
정조 17년
李冕膺以右邊捕盜廳言啓曰本廳兼從事官柳知源宣傳官遷轉職務相妨今姑改差何如傳曰允
정조 17년
刑曹啓目殺獄罪人陰孝寬獄案之至今眩亂正犯之用計掉脫亶由於此如許獄案曾所未見前後檢官事當請罪而前旣被譴間又作故今不必更論是白乎矣至於道臣則屢次飭敎之下旣不能明覈末以服砒之說把作傅輕之議者誠極未安該道臣從重推考罪人陰孝寬段更加嚴訊期於取服何如判付啓詞案屢改獄情愈晦道狀曹讞之矛盾勢所使然前後文案發遣郞官送于大臣其生其殺之何者爲可俾各指一詳陳意見卿等亦爲論理稟處爲良如敎
정조 17년
癸丑十二月十七日辰時上御誠正閣藥房入診都承旨館堂入格儒生同爲入侍時藥房提調徐有防副提調宋銓記事官徐有聞記注官安經心金良倜檢校直閣徐榮輔醫官金孝儉金光國周命新朴春源吳仁豐卞行都承旨蔡弘履同成均洪良浩行大司成李家煥生員申鳳周以次進伏訖有防等曰日間聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣上敎有防曰關西抄上武士卿果招見乎有防曰永柔元道英三登表建瞻身手地處比他稍顯而表建瞻卽故參判表沿沫之後孫云矣上曰然矣射藝俱能二百步云乎有防曰其中二三人能射一百九十步云而亦未可知矣上曰卿須與諸將臣偕往南別營試才後草記可也上敎榮輔曰關東應擧儒生處御製條問昨已纔下校準與書役趁卽爲之然後歲前可以下送而亦將分給抄啓文臣中能書人無論新舊抄啓卽令待令而其中洪仁浩金啓洛使之校準俾無字劃於舛誤之弊盡爲校準後盛于樻子傳郵下送而使沿路守令定差員以爲齎去之地可也上曰泮堂與儒生進前仍敎曰開城留守入侍經心承命出傳與開城留守李秉鼎偕入進伏上敎鳳朝曰爾年幾何鳳朝曰四十九歲矣敎東鼎曰此儒所作誠實才矣卿須讀奏試券可也秉鼎讀奏曰果善作矣上曰藝文提學所見何如良浩曰此稱實才而見此試券則詞翰果富贍矣上曰將欲面試卿等俱是文任各拈出一賦題可也以次仰奏訖上曰開留所奏魚龍出聽果好矣敎美修曰以此題書給儒生使於閤內公廨製進可也上敎良浩曰慕堂致祭延諡將於何日爲之乎良浩曰將於念後爲之而姑未定日矣上曰內外子孫錄以各派詳細謄出以爲進覽之地而延諡日遲參人亦懸註可也上曰他承旨入侍出榻敎賤臣承命出傳行都承旨蔡弘履追入進伏上命弘履書榻敎曰違牌亞銓三銓更爲牌招參政有防曰慈殿慈宮湯劑進御體大蔘自本院知委西北兩道使之別爲貿進貿進後以公穀從厚會減而其中兩重內外採納人倍數優給役姓名枚報本院筵稟論賞事曾有下敎矣咸鏡監司金華鎭所封進體大蔘中七錢重爲最高其採納人姓名今方報來而卽是前五衛將崇政尹晉錫云矣論賞一款似當依月前江界採納人例擧行而事係恩典何以爲之乎上曰加資可也出擧條有防曰文武大小科及生進回榜人訪問草記或狀聞事曾有特敎定式矣卽見咸鏡監司金華鎭移文則安邊居嘉義崔永昌年今九十歲二去辛亥年登武科回榜已過三年而以鄕曲之人未諳規式獨未蒙恩而渠則以老病無以上來其子爾垕持紅牌上來請得新紅牌賜花似當依金贊胄例擧行矣上曰依爲之出擧條命退諸臣以次退出
정조 17년
癸丑十二月十七日巳時上御重熙堂右承旨入侍時右承旨徐榮輔記事官徐有聞記注官安經心金良倜以次進伏訖上命書榻敎曰宣傳官沈鑏林載洙改差其代令該曹口傳差出又命書傳敎曰檢詳雖曰名宦卽不過錄事之長官也比之玉堂不翅霄壤以是銓郞何等名宦而以玉堂爲銓郞不敢辭職在職卽肅況檢詳又不及於銓郞則身在直中聞命經出如許太酸之處義出於寒族猶駭然渠以乃叔之姪有此無於前之鄕闇者萬萬駭然惜乎乃叔之不敎也管下將官猶不管束家內子弟之溺愛雖似勢然然國體所在不可無飭前校理鄭尙愚上土僉使除授當日辭朝時任僉使遞付京職檢詳點下勿施其望筒還入受點又命書傳敎曰近以江界鎭將擇差事不但嚴飭向於差遣時面飭何如則夞怪具命德之居中雖依年前定式只請決棍而如渠士夫武弁不知飭敎若此極爲駭痛命德不可決棍而止爲先汰去該道內地充軍其外拔例差送諸人及近處諸鎭將治績貶目太不分明處更令道帥臣別加考察各以意見題評略倣貶目例修啓事分付又命書傳敎曰曾經文衡之臣易名例皆卽爲況崇陵外孫也又況近密之閣臣也今日弘文館適會於諡號坐起而其先卿故文衡吳瑗諡狀在本館方欲議諡豈可不竝爲乎故內閣直提學兼大提學吳載純一體議諡於今日而主家如未撰狀令館臣奉考侑祭之文謄來揭楣之扁就爲考證事分付宣諡日海昌尉內外祠宇故文衡兩代遣官致祭爲主家內外孫者進去宣諡期限問于主家使之從便爲之事一體分付又命書傳敎曰咸興本宮永興本宮儀式今已編輯校正序文當親撰校正本下送本道道臣躬自監董八件印進而兩本宮各藏三件五處史庫奉常寺禮曹內閣弘文館內需司各藏一件本道監營及兩邑各頒一件事自內閣下諭于道臣此乃致精編輯者其所重自別印出物力以公穀會減事令廟堂分付道臣本宮所藏三件中一件緞衣入盛樻子藏置事亦使內閣分付又命書傳敎曰故吏曹判書宋言愼家寶藏宣廟御墨奉來敬玩不任起感之思猗歟際遇之隆視若家人十行手牘禮略而恩摯隨節錫與物嘉而眷厚在群下知舊之間若有逈特之交契而往復赫蹄之斷爛箱篋者爲其後承者猶且拾如零金惜如拱璧膠褾糊贉十襲深弆以是曾聞主家之弊屋不堪庇護先命邑倅營搆妥藏之所次錄其孫而御墨則姑藏于內閣擬待主家之力贍欲記跋語以還之矣令日聞之以撰狀之付太常將擧易名之典云及此宣諡之時同時齎還爲便故重臣嗣孫之在職者令該曹先除一麾於今日事分付仍令口傳擧行上曰上土僉使入侍出榻敎賤臣承命出傳與上土僉使鄭尙愚偕入進伏上敎尙愚曰爾之今日事極爲妄率特補出於玉成下去善爲可也命退諸臣以次退出
정조 17년
行都承旨沈煥之坐行左承旨洪義榮坐右承旨洪仁浩坐左副承旨李冕膺坐右副承旨徐美修坐直同副承旨宋銓坐直注書徐有聞仕一員未差假注書洪樂游仕直事變假注書李弘達仕
정조 17년
傳于徐美修曰領相以藥院造朝再明日次對進定於今日
정조 17년
藥房都提調洪樂性提調徐有防副提調宋銓啓曰節屆隆冬寒事轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道慈殿宮氣候一樣各殿宮氣候亦爲一樣矣以都相之造朝有次對之命賓筵時同爲入侍宜矣
정조 17년
王大妃殿惠慶宮中宮殿元子宮藥房口傳問安答曰知道
정조 17년
宋銓啓曰都承旨蔡弘履今日正朝望闕禮習儀進去下直之意敢啓傳曰知道
정조 17년
徐美修啓曰今日次對兩司長官當爲進參而大司諫尹行元望闕禮習儀進去大司憲林蓍喆卽爲牌招何如傳曰允
정조 17년
宋銓啓曰文衡會圈時前大提學所當命招而前大提學行判中樞府事金鍾秀在外無以擧行在前如此之時或有遣史官受薦以來之規今番則何以爲之乎敢稟傳曰卽遣史官受薦以來
정조 17년
徐美修啓曰大提學未差之代今日會圈事命下矣政官牌招開政何如傳曰允
정조 17년
以掌令權坪牌不進罷職傳旨傳于李冕膺曰只推
정조 17년
傳于宋銓曰望闕禮進去承旨及御定校役進去承旨許遞與未差之代前望單子入之待下批牌招察任
정조 17년
承旨前望單子入之沈煥之洪義榮洪仁浩落點
정조 17년
宋銓以吏批言啓曰本曹參判今當差出而前望中無故之人只有二人以二望擬入之意敢啓傳曰知道
정조 17년
有政吏批判書金思穆進參判未差參議李勉兢同副承旨宋銓進以沈煥之爲吏曹參判以韓光植爲校理以閔台爀爲左尹以洪良浩爲大提學以林濟遠爲刑曹參判舍人單鄭東榦
정조 17년
兵批判書徐有防進參判李鎭復病參議尹弘烈病參知金履成入直右副承旨徐美修進以沈趾賢爲忠壯將金麒壽爲慶熙將柳光濂爲都摠都事同知單柳明杓僉知三單金顯和崔重敎朴根昌司直單李致中李得臣曺允大
정조 17년
徐美修以備邊司言啓曰因內醫院提調徐有防所啓進上靑大竹必皆一遵尺量無敢如前封進事批旨內若不勸令栽培遽然尺量擇捧則徒出誅求之奸僞令廟堂與曾經道伯人相議定限自限後用一切之法而仍令草記回啓可也事命下矣臣等與曾經兩南道臣李文源洪檍權鄭大容會于本司相議則以爲近來進上靑竹體小肉薄不合進供每當封上變通無路不得已冒罪封進蓋種竹之田視昔十減八九培養之道比前又失其方産出不古體樣漸小今若責其竹品之復舊則用力於栽種培養之節是爲先務而其根蒂經年陳久然後體榦從以堅碩則此非時月之所可成就費了五六年始可責效云兩南進上靑竹限五年長養六年後始準尺量如例封進而五年之間毋論公私田種竹養竹之方嚴飭道臣邑倅各別勸課無敢少忽而過五年之後竹田猶不廣闢竹品又不肥大則道臣守令竝勘以重律事定式分付於兩南道臣而其所栽種培養之方勸課賞罰之道別成節目上送之意一體知委何如傳曰牛山之木未嘗不美矣若彼其濯濯者以其斧斤之朝朝入山林也況竹之性尤易萌孽則昔何葺葺今何濯濯觀此回啓雖如是嚴飭禁養近於徒法不能自行苟欲爲端本之政養竹莫如養筍定限則依草記所請而先自貢筍特爲限前停封御供旣停則雖一條半條若踰境內道臣守令其罪何居乎但薦獻事體至重兩南分年輪封而亦依廣魚海衣魚卵例勿務體大以細簳之軟嫰者封進事分付每年以茁長形止依舊例從實狀聞事分付可也
정조 17년
徐美修以備邊司言啓曰卽見內醫院提調徐有防所啓則以爲臣於年前待罪畿藩時以種桑二千株長至三尺許以上人各別論賞之意筵稟特許加資之典矣兩南竹田楮田種至十日耕者擧實狀聞論賞一款一依種桑例爲之爲辭而批旨內所奏雖似迂闊苟有實效足爲實政五畝之宅樹之以桑則五十者可以衣帛今也俗習侈泰童子皆着等分紊亂者亦服而其所種植之勸奬反不如古鄒聖之訓不但爲紙上空言大典金石科條未免束閣更自廟堂別加嚴飭至於楮之用於交隣竹之用於箭幹爲用固不重歟亦不可不嚴明申復俾有菀然茁長長之美而嶺南猶有年終啓本湖南則竝與文簿而廢却自今修明之方竝令廟堂指一定式草記後行會可也事命下矣進上靑竹限五年培養定式事已爲別具草記仰請處分而箭竹之爲軍器所須楮木之爲利用所關其緊重莫過於此而邇來種竹種楮公私俱罕一道之內舊田荒廢幾乎絶種此皆由於官無勸課培植之效民有誅求侵虐之苦而然誠不勝寒心蓋種楮本是僧業而三南寺刹盡爲凋弊僧徒散亡楮田隨荒苟究其源流弊已久而至於種竹一款私田姑毋論公田之如羅州三鄕一面盡是竹田竹品最爲勁剛一國之箭幹皆出於此而公家之設置監官守直除役禁養法意嚴明而奸弊多端漸至童濯公田如此況責私田乎僧徒種楮旣無以復舊則就其民田或村里勸課栽植務從多數作爲渠輩産業以厚其生而村氓之加資難保其樂赴種至十日耕者爲先復其戶過此者除其身役使之興起樂業三鄕養竹宜有別般申飭之道奸民偸竊私賣之弊設禁嚴戢進上外俾不得芟刈限以數年期有茂茁之效始自公田遂及私種至十日耕復戶除役一如楮田之例而毋論楮竹畢竟奏效專在於道臣邑倅而年終之七事登聞毋敢如前循例擧行一從楮竹田新種實數先施考課之典仍以其數枚擧年終狀聞以爲自朝家勸懲之地事定式行會而此亦依靑大竹例成節目上送之意一體分付於三南道臣何如傳曰允曾見湖南收租案有禁養田旣稅之規而有名無實爲弊至此況箭竹之軍物所關楮紙之大小日用欲責蔚然之實效則其所矯救莫如多植勤播而所謂免稅烏有可知此等處爲先出稅看竹茁茂隨卽還免抑或爲一道乎無論如此如彼令道臣別具意見成節目後錄壯聞事分付可也
정조 17년
徐美修以司僕寺一二提調意啓曰各道牧場馬畜産多寡牧養數爻別單書入之意敢啓傳曰知道
정조 17년
徐美修以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 17년
獻納成德雨啓曰臣姿性魯莽言議巽軟耳目重任固難堪任且臣於本院旣經亞諫揆以格例自在當遞昨緣日暮今始來避所失尤大請命遞斥臣職答曰依啓
정조 17년
行都承旨沈煥之緣故出左承旨洪仁浩坐直右承旨南公轍未肅拜左副承旨徐美修坐右副承旨金啓洛坐直同副承旨宋銓坐注書徐有聞病一員未差假注書洪樂游仕鄭文始仕直事變假注書李弘達仕
정조 17년
徐美修啓曰御營廳來言今日本廳軍兵日次私習云矣敢啓傳曰知道
정조 17년
徐美修啓曰大司憲林蓍喆執義李秉喆掌令李鎭宅持平鄭履綏朴崙壽呈辭掌令權坪未肅拜監察茶時之意敢啓傳曰知道
정조 17년
注書徐有聞病代以鄭文始爲假注書
정조 17년
傳于徐美修曰該房承旨左承旨入侍
정조 17년
傳于宋銓曰左承旨許遞前望單子入之待下批牌招察任
정조 17년
以吏曹參議李勉兢牌不進罷職傳旨傳于洪仁浩曰處義雖過一伸亦可許遞前望單子入之待下批牌招察任
정조 17년
傳于洪仁浩曰承旨前望子入之
정조 17년
有政吏批判書金思穆進參判丁範祖牌不進參議李冕膺承旨洪仁浩進以徐有沂爲獻納李鼎揆爲左尹鄭昌順爲同成均
정조 17년
兵批判書徐有防參判李鎭復參議尹弘烈病參知金履成入直左副承旨徐美修進副司直蔡弘履洪義榮成德雨竝單付
정조 17년
金啓洛啓曰大司憲林蓍喆掌令權坪牌招命下今已夜深而連爲催促終不承膺莫重命牌將至經宿事未前有萬萬未安竝從重推考何如傳曰待開門更爲牌招
정조 17년
洪仁浩啓曰傳命事體何等至重而分養馬故失降資邑知入之下敎有此誤傳極爲駭然當該司謁令攸司科治何如傳曰允
정조 17년
徐美修以兵曹言啓曰依下敎司鑰尹長裕決棍五度龍虎營敎鍊官朱泰亨決棍三度之意敢啓傳曰知道
정조 17년
金啓洛以兵曹言啓曰依傳敎關西抄上武士折衝金鳴潝前忠壯將金碩振各木二疋布二疋施賞之意敢啓傳曰知道
정조 17년
徐美修以兵批言啓曰上土僉使金光潭遞付京職事命下矣時無相當窠依例付軍職之意敢啓傳曰知道
정조 17년
徐美修以刑曹言啓曰西部居房連得發告內其弟春大以朴紹完雇婢之夫居生於朴紹完廊下今月十三日被打於朴紹完處翌日三更致命云故發甘該部使之如法檢驗矣卽見初檢屍帳則屍親房連得與其母其妹之招皆以爲朴紹完一踢胸膛面有傷處之說聞於春大妻八月處云被告人朴紹完招則以爲今月十三日春大飮酒泥醉直入內庭多般辱說故戒責推出之際春大困酒披靡自仆階上撞破醬甕故曳起頭髻逐出中門外翌日聞八月言則春大忽然大痛故淸心丸果爲買用而畢竟無效云屍帳則眼合口開腹肚膨大而仰合面俱無傷損實因以病患懸錄矣大抵獄體至重必也實因分明詞證俱備然後可以成獄而今此春大之事以實因則所謂被踢之胸初無踢痕帶傷之面亦無傷處而無論踢與傷渾體上下無一可執之端則屍親之言未免落空矣以詞證則連得旣不目見只聞八月之言八月亦非別人卽是春大之妻而無他看證之人則連得八月之言固不足取信矣且以無冤錄諸條觀之眼合口開初非踢死之症腹肚膨大沕合於醉飽致死條則春大之醉飽過度隔塞致命不待各人之供而可知其十分無疑以此以彼成獄一款有非可論故覆檢則勿令擧行而春大以雇工婢夫旣有此被酒詬辱則以紹完之年少氣銳雖難責其雍容區處而身被衰麻手握頭髻以至於醬甕撞破之境則想其光景亦不無下手之跡此則自臣曹各別懲治殺獄發狀何等愼重而房連得之不見傷處之如何只憑無根之傳說有此輕先發告者其在懲後之道不可仍置亦爲考律勘處何如傳曰婢夫之妻上典名分截嚴近來犯分之習益甚至有此獄之公然發告若此則士夫猶無論閭巷之民何以役奴使婢乎又何以正名分乎此事成獄非所可論自當勿施所謂發告漢情理自情理風化自風化況情理又無可言者乎卿其各別嚴刑勘以詐不以實之律可也
정조 17년
刑曹判書徐鼎修疏曰伏以臣於再昨叨拜秋曹佐貳隨牌祗肅纔歸私次忽於千萬料表伏奉擢授長席之命臣誠驚惶震懍歷日靡定殆不覺五內之失守也恩渥之天地莫量酬答之涓埃未效非但前後章疏之畢陳無餘實是聖明之所俯燭同朝之所共知則其何敢更事煩絮仰塵崇嚴而今玆八座峻秩又非人人所可濫竽則顧安得不披歷肝血以冀父母之小賜諒察乎噫臣之樗櫟賤品本自魯下散銜閒局尙云不堪而惟我殿下拔之人望之外置之任使之列驟躐冥升班在次月而中間揚歷無一職之非華膴也到處瘡疣無一事之非覆燾也從古人臣遭逢何限而未有如臣之長養成就於造化之中者赴湯蹈火雖寸忱之耿結集木臨淵亦一念之悸恐夙夜憧憧苟幸無罪更進尺寸之步初非夢想之及而司寇誤恩有隕自天滿則招損過則召災卽理之常也以我聖上終始曲保之德猶且卑之不少難愼抑又何也臣之毫分自力惟在趨走爲恭有除輒謝便成一副規模再召之上冒沒承膺以伸叩謝之忱而百爾思量蹲據無路日月在上臣豈飾讓玆敢不避瀆擾略暴衷悃伏乞聖慈俯垂鑑臨特收新授資級以重官方以安私分不勝大願答曰省疏具悉卿其勿辭行公
정조 17년
大司諫尹行元執義李秉喆司諫李龜雲應敎李肇源副應敎崔獻重掌令李鎭宅持平鄭履綏校理高宅謙副校理尹致性修撰李祉永尹光普啓曰請鄭致達妻亟令王府快正典刑請物故罪人德相亟施孥籍之典請逆賊尙喆追施孥戮之典一行刀割答曰不允五字刀割
정조 17년
大司諫尹行元執義李秉喆司諫李龜雲掌令李鎭宅持平鄭履綏啓曰請遲晩物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐蕀罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款物故罪人九宗亟施孥籍之典措辭見上答曰不允
정조 17년
執義李秉喆掌令李鎭宅持平鄭履綏啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
大司諫尹行元司諫李龜雲啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
癸丑十二月十九日辰時上御春塘臺關西武士試射入侍時行左承旨洪義榮左承旨李冕膺右副承旨徐美修假注書洪樂游記注官安經心金良倜一提學鄭民始檢校直閣徐榮輔試官兵曹判書徐有防壯勇大將金持默訓鍊大將趙心泰禁衛大將李漢豐以次進伏訖上敎美修曰試射卽爲擧行可也美修跪請矢數執鼓又跪請射員呼名又跪請射員發射射員以次應射訖上命書傳敎曰凡事不始則已旣始之後宜責鎭長之效今番關西抄上武士比年前頗勝道帥臣奉行之恪勤可以知之殊甚嘉也此後益加飭令課習俾人人皆越二百步事令兵判卽爲行會帳殿鐵箭遠射人召試時永柔閑良元道英連二百步特爲直赴殿試待唱榜日無論有窠無窠直爲除職單付知所聳動安州直赴李瑢謙博川直赴金宗喆平壤直赴康在徽李潤哲等皆越百七十步內外惟潤哲雖遜地處最勝右四人唱名後除薦除將鬼取才來年六月都政別爲試取其中居首人除職此後亦當有似此勸奬之擧矣順安閑良金啓默成川閑良韓述道平壤閑良崔景祚俱越百六七十步竝直赴殿試陽德前五衛將鄭元赫雖不及二百步射法最優身手最勝而三矢皆近百八十步令道臣拔例陞差將官收用後狀聞射藝若長進來頭抄上時更爲抄上事分付平壤折衝金鳴潝前忠壯將金碩振皆不及鄭元赫令兵曹優給木布事分付出身金學象與李瑢謙等矢數則相等而亦已越薦未入格於取才云來都政一體許赴於李瑢謙等別取才事分付又命書傳敎曰故相李性源撰狀雖久太常未及到付再昨日議諡不得爲之云旣聞之後豈可踰日舍人姑不減下卽爲會議仍於今日政下批事分付兩司亦爲牌招擧行又命書傳敎曰政官牌招開政持默曰本營馬步軍兵勤慢連五次之類各施賞罰事曾有定式而今冬等乃爲考準之限故抄出則連五勤至於九十七名之多勢難一一論賞宜有變通之道而其中使役之苦歇各異旗隊摠則依前擧行統首則依十考例賞以連十勤罰以連五慢事更爲定式施行何如上曰依爲之出擧條有防曰知事徐赫修金光宇老病在外不可一任其虛帶今姑改差何如上曰依爲之出擧條民始曰北道利城親騎衛孔先德卽前朝檜原君孔紹之後孫而世譜亦在其家年未及三十身手壯健膂力絶倫可合奬拔者而適以殺獄滯囚聞其事情亦非首犯不至成獄者而旣在縲絏之中則姑不可擧論其弟仁德年未滿三十而膂力幾與兄比云令該道卽爲起送何如上曰依爲之孔先德膂力之外所貴者姓字況世派明有可據者乎苟果難赦宜念世宥且況獄案容有可議者云乎令道臣取考文案如可傅生卽爲酌決一體上送事分付可也出擧條命退諸臣以次退出
정조 17년
行都承旨沈煥之坐左承旨洪仁浩坐右承旨南公轍內閣直左副承旨徐美修坐直右副承旨金啓洛坐同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
宋銓以禮曹言啓曰來正月初三日社稷祈穀大祭親行時省牲省器之節依例以親臨磨鍊擧行乎敢稟傳曰以親臨磨鍊可也
정조 17년
徐美修以兵曹言啓曰來正月初二日大駕詣社稷齋宿初三日祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍四哨爲先後廂禁衛營留陣禁軍三番隨駕其餘留營留陣置之可也
정조 17년
徐美修以兵曹言啓曰臣於今日赴公之路本曹佐郞崔時淳不爲隱避只回馬首雖在他司郞官猶不當若是況本曹郞官乎雖緣生疎未及周旋體統所在不可仍置本曹佐郞崔時淳汰去何如傳曰允常參日飭敎果如何乎亦以守禦使擧條及批答使之謄示朝紙則無論事勢之如何豈敢犯科乎大抵此人鄕外文官也京文京蔭不知體貌故鄕人亦然爲先拿問處之道路之呼唱見官高者不爲讓路曾聞兵曹郞尤甚云此蓋謬例不革而然此後若不痛革當者與該堂難免重勘以此嚴飭可也
정조 17년
徐美修以訓鍊都監言啓曰年終放砲習放今月二十五日洗馬臺爲之之意敢啓傳曰知道史官進去可也
정조 17년
徐美修以摠戎廳言啓曰本廳諸將官癸丑年射講居首人依例別單書入之意敢啓傳曰知道
정조 17년
金啓洛以司諫院言啓曰新除授正言申龜朝李羲甲除拜後尙未署經同臺署經備三員爲之者自是古例而獻納徐有沂在外只有大司諫尹行元司諫李龜雲在前如此之時亦有二員開坐啓請署經之規今亦依此例署經之意敢啓傳曰知道
정조 17년
徐美修以義禁府言啓曰靈光郡守金載翼拿處事傳旨啓下而有畢捧糴差代之命故待其畢捧擧行之意草記蒙允後行會該道矣卽接全羅監司李書九牒呈則靈光郡各樣還餉今月十二日畢捧云而金載翼自任所未及上來依例發遣府書吏拿來何如傳曰允
정조 17년
大司憲林蓍喆大司諫尹行元執義李秉喆司諫李龜雲應敎李肇源副應敎崔獻重掌令李鎭宅持平鄭履綏朴崙壽校理高宅謙副校理尹致性修撰尹光普李祉永啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆追施孥戮之典一行刀割答曰不允六字刀割
정조 17년
大司憲林蓍喆大司諫尹行元執義李秉喆司諫李龜雲掌令李鎭宅持平鄭履綏朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 17년
大司憲林蓍喆執義李秉喆持平鄭履綏朴崙壽啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
大司諫尹行元司諫李龜雲啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上新除授獻納徐有沂時在慶尙道安東地請斯速乘馹上來事下諭答曰不允下諭事依啓
정조 17년
左議政金履素箚曰伏以臣近因日候之猝寒自來病證之外添得感冒諸般證形俱屬不輕委頓床簀宛轉呻楚日前坐違召命已極悚懍今又以諡狀署經當赴中書之坐而第臣狗馬之疾如上所陳頭疼如碎惡寒特甚少有勞動輒覺神眩而喘促房闥之間亦無以作氣運身則自力赴公非所可論玆不得不略入文字猥暴實狀尤增惶恐伏乞聖慈俯賜諒察仍降威罰俾私分安而朝綱肅焉答曰省箚具悉卿懇安心愼攝仍傳曰此批答遣史傳諭
정조 17년
大提學洪良浩疏曰伏以臣聞有國之所重莫先於文敎而文敎之汚隆實係於得人故我朝之設官命職最峻文任之選文任之中尤以提衡爲重歷數掌故可按而稽也今玆新命胡爲而及於臣也夫是職也旣秉文柄又兼學政掌詞命則古之太學士也主科試則古之知貢擧也典成均則乃虞廷敎胄子之任也以一官而竝數器之重故朝廷之推薦至愼且難前輩之居此任者必須一代之宿儒鴻匠苟不得其人文風以之不競士趨靡所取準顧其關係爲如何哉念臣才本鈍滯學又空同偏沐陶甄之澤猥躋淸顯之列而曾長國子則未贊作興之盛近齒館閣則全無藻識之稱加以年衰而筆退精耗而思涸几於代撰之詞事大之文皆不猶人心嘗恧蹙恐招四方之譏而況進於此者乎伏惟我聖上學貫千古文致太平囿一世於菁莪之化集群英於圖書之府俊乂雲興聲明日章端宜登崇魁彦賁飾鴻猷以致郁郁之美肆臨御近二十載授是任者厪數人而止豈意如臣等輩濫廁於其間哉況今天休玆至慶禮將擧上以揄揚盛烈下以播告多方其責至重且嚴專付於掌誥之手臣是何人敢當斯任一自受命以來震悸縮伏恭俟公議屢日虛縻尤增惶悶玆敢冒入文字仰暴衷情伏乞聖明深惟國家設官之重俯察微臣不稱之實亟解臣新授文衡之任回授望實俱著之人以幸國事不勝大願答曰省疏具悉取卿文體之典實卿其勿辭行公
정조 17년
癸丑十二月二十日辰時上御重熙堂右承旨入侍時右承旨南公轍假注書洪樂游記注官安經心金良倜稟事閣臣徐有防以次進伏訖上命公轍讀公事書判付有防曰上土僉使係是堂上窠而新除授僉使鄭尙愚乃是堂下官特補事體自別而事係官方在前似此特補之人每爲提稟故敢達矣上曰與神光相換李海範仍用堂上履歷可也出擧條命退諸臣以次退出
정조 17년
行都承旨沈煥之緣故出左承旨洪仁浩坐右承旨南公轍內閣直左副承旨徐美修坐直右副承旨金啓洛坐直同副承旨宋銓坐注書徐有聞病一員未差假注書洪樂游仕鄭文始仕直事變假注書李弘達仕
정조 17년
徐美修啓曰來二十五日朝參日次而親臨受誓戒相値頉稟之意敢啓傳曰知道
정조 17년
洪仁浩啓曰右尹閔台赫除拜後過三日不爲出肅依定式推考警責仍卽牌招察任何如傳曰允
정조 17년
宋銓啓曰今此延祥詩抄啓人中時無職名人員令該曹口傳付軍職何如傳曰允
정조 17년
宋銓啓曰今此春帖子製述抄啓人中時無職名人員令該曹口傳付軍職何如傳曰允
정조 17년
洪仁浩啓曰監董堂上趙心泰依下敎來待矣傳曰入侍
정조 17년
有政吏批判書金思穆進參判沈煥之牌不進參議未差左承旨洪仁浩進以沈煥之爲藝文提學鄭東榦爲司僕正洪喜榮爲司饔主簿李元瞻李命老爲崇寧殿參奉左尹單閔台赫右尹單李鼎揆故左議政李性源賜諡文肅贈吏判具人文賜諡忠莊贈左參贊宋侃賜諡忠剛贈吏判朴彝敍賜諡忠簡贈吏判禹性全賜諡忠康
정조 17년
兵批判書徐有防進參判李鎭復病參議尹弘烈病參知金履成入直進同副承旨宋銓進以李敏輔李得臣爲知事金瑞豐爲部將閔致協爲白翎僉使僉知單金猉壽上土僉使鄭尙愚神光僉使李海範以上相換事承傳副司直李勉兢
정조 17년
以部將金瑞豐望筒傳于徐美修曰觀此年歲懸註卽七十一歲也豈有八十初仕乎參上宣傳官加設單付待都政以相當窠區處事分付
정조 17년
以部將崔昌國望筒傳于徐美修曰七十則一也參上武兼加設單付與金瑞豐都政時更稟
정조 17년
兵批再政臨津別將單金禹鼎以丁遇泰爲楊花別將崔昌國爲部將宣傳官單金瑞豐武兼單崔昌國
정조 17년
以故左議政李性源益狀傳于金啓洛曰狀語多脫略實蹟若使故待敎在豈有是也尾題一語以慰九原之思宣諡則其從姪宰臣李時秀李晩秀闋服後爲之宣諡日當致祭祭文製下故待敎亦當致祭臨時送言內閣以爲提醒之地諡狀還送主家
정조 17년
金啓洛以賑恤廳言啓曰西部太平館契任掌朴順奉今月二十日本洞路傍得五六朔遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
徐美修以兵曹言啓曰今十二月二十一日武臣賓廳講時宣傳官李儒燁通鑑第三卷不通依定式推考警責何如傳曰允
정조 17년
徐美修以兵曹言啓曰依下敎司謁李德鳳決棍五度龍虎營軍士降定之意敢啓傳曰知道
정조 17년
大司諫尹行元執義李秉喆司諫李龜雲應敎李肇源副應敎崔獻重持平朴崙壽鄭履綏校理高宅謙副校理尹致性正言申龜朝修撰尹光普李祉永啓曰請鄭致達妻亟令王府快正典刑請物故罪人德相亟施孥籍之典請逆賊尙喆追施孥戮之典八字刀割之命亟施當律其諸子竝施絶島散配之典措辭見上答曰不允五字刀割
정조 17년
大司諫尹行元執義李秉喆司諫李龜雲持平朴崙壽鄭履綏正言申龜朝啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 17년
執義李秉喆持平朴崙壽鄭履綏啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
大司諫尹行元司諫李龜雲正言申龜朝啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
兵曹啓目粘連南兵營都試居首沒技至於十六人之多一年條都試之如是濫雜近年以來所未有之事其在嚴科第杜後弊之道有不敢竝請恩典固當一倂勿施是白乎矣旣伏承更考前例稟處之命上裁何如爲白乎旀都試事體何等嚴重而當該帥臣若能十分審愼嚴加察飭豈至於若是雜亂之境乎事體所在萬萬駭然南兵使許任罷職何如判付啓依回啓施行爲旀雖甚濫雜豈可勿施乎以其玉石之不可俱焚也今番段直赴殿試爲旀親臨殿講事體至重而純通過三人則比較內乘宣傳官別軍職春秋等帳殿親臨試射過二人則亦爲比較宣薦內禁衛春秋親臨試射同劃多出則雖沒技亦皆比較況外方都試乎此後諸道都試依帳前內三廳及宣薦內禁衛春秋試射例沒技者比較每列每技無過一人則在渠輩不至抑鬱在科規亦有依據以此分付守摠兩營諸道道帥臣處爲良如敎
정조 17년
禁府啓目前佐郞崔時淳原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓嚴飭之前猶不敢乃爾所下飭敎何等截嚴而首先犯科雖極駭然京華之驕文頑蔭姑不施以懲一之擧則獨於未諳事例之南人眞所謂勝之不武後勿如是之意嚴飭以公罪草記照律姑爲付過還職爲旀大祝段以精潔人更爲塡差事分付爲良如敎又啓目靈光郡守金載翼原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓罷職放送爲良如敎又啓目中部都事洪秉容原情云云傳旨內辭緣泛稱遲晩刑推得情何如判付啓以公罪勘放後草記爲良如敎
정조 17년
癸丑十二月二十一日巳時上御重熙堂監董堂上入侍時左承旨洪仁浩假注書洪樂游記注官安經心金良倜監董堂上趙心泰以次進伏訖上敎心泰曰城役中最先經紀者何事也心泰曰車子自今造成然後可以運石故今方造之矣上曰其用比雪馬便易乎心泰曰非但輕捷容易且倍於雪馬故限六七十造成爲計而車制今方就緖誠萬幸多幸矣心泰曰城役中最緊最急莫過於浮石運石歲後卽當始之若未得有履歷勤幹之人各自責任則許多石工及車夫輩將無以檢束董飭矣前府使金處漢前郡守趙雲祥具壽漢本府親軍衛左將前郡守李邦運爲先浮石運石別監董差下使之擧行何如上曰依爲之出擧條上曰都承旨右副承旨禮房承旨入侍出榻敎賤臣承命出傳行都承旨沈煥之右副承旨金啓洛禮房承旨宋銓追入進伏上命煥之等分讀公事書判付仍命退承史以次退出
정조 17년
行都承旨沈煥之病左承旨洪仁浩坐右承旨南公轍坐左副承旨徐美修坐右副承旨金啓洛坐直同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
藥房副提調宋銓啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣爾則不必入侍矣
정조 17년
南公轍啓曰大司憲林蓍喆執義李秉喆掌令李鎭宅持平鄭履綏朴崙壽呈辭掌令權坪傳旨未下監察茶時之意敢啓傳曰知道
정조 17년
傳于宋銓曰今番文衡圈事都堂之未及照檢有三焉點爻之每人各書此一也此則雖已傳諭領相使之改書而同資倒次似以草單之如許爲說此有不然都堂之圈異於文衡之參圈未嘗有準點次點區別之例此二也此則欲待文衡之出肅後釐正矣更思都堂之事都堂當釐正從座次更書之意傳于領相凡受薦之圈坐賓廳先爲稟啓旣定之後又當措語書入而今番不爲此亦不察此三也以此傳敎載之政府文苑謄錄俾後人知舊例
정조 17년
傳于金啓洛曰發遣吏郞諸執事淸齋與否摘奸以來
정조 17년
以掌令權坪牌不進罷職傳旨傳于金啓洛曰只推
정조 17년
洪仁浩以忠勳府言啓曰本府書寫忠義衛高萬說瓜滿代嫡長忠義衛沈景文差下依例以假郞廳稱號何如傳曰允
정조 17년
宋銓以壯勇營言啓曰本營諸將官將校今年射講及各技居首人別單書入之意敢啓傳曰知道
정조 17년
宋銓以壯勇營言啓曰本營來甲寅春等試射時將官將校軍兵等各技優等人別單書入之意敢啓傳曰知道
정조 17년
徐美修以守禦廳言啓曰本廳諸將官今年射講居首人別單書入之意敢啓傳曰知道
정조 17년
南公轍以義禁府言啓曰時囚罪人崔時淳洪秉容原情公事判付內以公罪照律勘放後草記事命下矣崔時淳洪秉容等以制書有違公律竝杖一百收贖放送之意敢啓傳曰知道如有功議各減一等可也
정조 17년
宋銓以義禁府言啓曰崔時淳洪秉容各杖一百以公罪收贖照律草記批旨內如有功議各減一等可也事命下矣洪秉容六代祖命元靖社原從功臣云功減一等杖九十收贖崔時淳無功議云矣敢啓傳曰知道
정조 17년
大提學洪良浩疏曰伏以臣猥叨匪分之職仰暴不稱之實冒瀆崇嚴冀蒙體諒及伏承批旨不惟不賜兪可乃反紆之以華奬恩言鄭重非臣淺陋所敢當者惶惑頳汙靡所措躬夫人臣之受任也必量己而後進身度力而後承事不然則玷名器而瘝職務終歸於自欺辜恩之科可不懼哉臣於前疏時戰掉蒼黃不能罄布情曲玆又敢仰首而自列焉惟聖明垂省焉噫臣生逢熙明之世幸蒙特達之知致身崇顯策名華貫斯乃人臣之至榮大願豈不思砥礪鹵鈍仰效尺寸之報而竊伏覩我聖上聰明首出跨越前代制作侔典謨文章象雲漢貫穿六藝蒐羅百氏朝野風動髦俊星馳凡有曲技小知靡不彈冠跂踵咸沐陶成之化竝趨器使之列當此之時如臣蹇拙衰退者何敢裒然居主文盟之地與議於黼黻笙鏞之治耶譬如繩散木而傋廣廈之材策駑蹄而齒文駟之閑不折則蹶勢所必至臣何足言有累聖簡此臣之不敢當者一也夫文衡之職將以正文體將以作人才其責誠重矣顧今俗尙漸卑士趨不高率多操觚數墨之輩鮮有學古通經之人厭常好新捨質鬪奇文氣傷於纖弱聲調近於輕浮不足以仰稱鴻庬之化此聖上之所嘗深慨而明敎者也如臣才疎而望輕者將何以振厲挽回導而致於淳古之盛耶居其官而墮其職竊其名而喪其實將焉用之此臣之不敢當二也且念臣家本寒素跡又嶔崎立朝處世孤立冥行自取顚躓念絶進取伏蒙天地父母拔之於深坑之中收之於衆棄之餘躐級超階踐華躋要居然廁上卿之峻莫非造化之成就而重以兄弟叔姪竝處邇列門闌太盛涯分過溢恒思斂避榮塗優游散地于以歌咏聖澤矣豈料誤恩又至於此直欲循墻而不可得也器滿則必欹擔重則必仆寧不懍然此臣之不敢當者三也以聖上責實之明體下之仁不待臣言之畢而必有以處之矣至於文苑故事若是同點則例當隨品定次而資級失序猥蒙恩點亦添難進之一端玆敢疾聲申籲於仁覆之下伏乞聖慈俯賜矜察亟命收還新授職名以重名器以安賤分不勝萬幸答曰省疏具悉文苑故事同點則循資書之今番圈單倒次蓋緣都堂之未及照檢待卿出肅欲令釐正於掌考矣卿疏引以爲難冒之端者非過語百年舊規豈可以一時不察爲後進認以爲然之資乎傳心之錄謄圈之冊俾各從座次列書卿其勿辭行公
정조 17년
癸丑十二月二十二日午時上御春塘臺右承旨入侍時右承旨南公轍假注書洪樂游記注官金良倜承膺祚稟事閣臣鄭民始以次進伏訖上曰他承旨入侍出榻敎賤臣承命出傳左承旨洪仁浩追入進伏上命仁浩公轍讀公事書判付民始曰卽接博川郡所報穀物成冊則數爻多有相左初不句檢致此錯誤者已極未安而身爲地方官凡於筒屯穀物之事全不照察其所擧行萬萬駭然令該府拿問處之該郡旣有本營牙兵又有屯土則邑倅自本營管轄然後可無疎虞之弊禁御兩營鄕軍所在邑有兼把摠自辟之法則本營之有兵有屯之邑尤宜倣此設施博川郡守仍作本營兼把摠窠自本營自辟以送以爲句管檢察之地何如上曰依爲之出擧條命退諸臣以次退出
정조 17년
行都承旨徐邁修齋宿左承旨洪仁浩齋直右承旨南公轍齋宿左副承旨徐美修齋直右副承旨金啓洛齋宿同副承旨宋銓齋宿注書徐有聞齋宿一員未差假注書鄭文始齋直事變假注書李弘達仕
정조 17년
傳于宋銓曰禮房承旨馳詣宗廟社稷永禧殿景慕宮臘享大祭受香所奉審摘奸以來觀於差祭之報府多有年老者生疎者攝祀旣有如不祭之歎則差祭又如此諸執事中雖一人若或不謹於周旋之際當別般嚴處臺監尤當重繩以此傳敎預令獻官及臺監知之惟予一念在於祀典今年臘享以國忌之相値雖不得親行冬享時獻官執事做錯之後一倍憧憧予當於今夜出齋內閣分遣近侍諸臣視其將事待復命後還內以示躬自恪虔之意若是而獻官以下誠敬少弛步趨暫緩儀節或忽國有常憲豈可以大官而屈之乎亦以此意令傳香承旨傳于獻官齋宿之出宮時刻當差晩爲之待下敎只入正時
정조 17년
傳于宋銓曰祈穀大祭誓戒在於來夜而都政若値夜深當窘束矣再明日則文敬公家致祭旣令傾朝往赴則亦必相値都政退行於三明日事分付
정조 17년
洪仁浩啓曰今日齋宿承旨當爲備員都承旨沈煥之不爲仕進所當牌招而拘於廳規不得請牌何以爲之敢稟傳曰牌招
정조 17년
洪仁浩啓曰都承旨沈煥之牌不進推考傳旨今方捧入矣齋宿時承旨不可不備員所當更爲牌招而拘於廳規不得請牌何以爲之敢稟傳曰許遞前望單子入之待下批牌招察任
정조 17년
傳于洪仁浩曰憲府諸臺牌招聽傳敎
정조 17년
大駕詣摛文院入堂內後內閣政院玉堂藥房口傳問安答曰知道
정조 17년
宋銓啓曰淸齋摘奸之當日復命例也而吏曹正郞李運行昨日申初承命而撤漏之後始爲復命其所擧行極爲稽緩所當重勘而本院請推之外無他可施之罰何以爲之敢稟傳曰近來吏郞摘奸之有名無實萬萬駭然今番經宿後復命果一一面看而然乎不然尤爲無狀爾等更爲嚴査論奏
정조 17년
洪仁浩啓曰近來吏郞摘奸之有名無實萬萬駭然今番經宿後復命果一一面看而然乎不然尤爲無狀爾等更爲嚴査論奏事命下矣依下敎査問於諸執事處則果皆面看吏郞親呈擧案云而其中典簿洪大榮齋宿於扈衛廳中部令朴龍源齋宿於本部而摘奸吏郞初不來到云故更爲査問於當該吏曹正郞李運行處則以爲洪大榮朴龍源齋宿擧案未及來到於承命之前果不得摘奸云矣淸齋摘奸事體何等至重則身爲吏郞不能申飭各司卽捧擧案者已極未安而初不摘奸之處混以無頉回奏者尤涉可駭當該郞廳合施重勘而本院請推之外無他可施之罰何以爲之敢稟傳曰當該吏郞施以徒年之律以徵不知嚴畏之習可也
정조 17년
傳于洪仁浩曰兵刑換房
정조 17년
以掌令權坪牌不進罷職傳旨傳于洪仁浩曰只推
정조 17년
以宣傳官崔廷岳監軍望單子傳于洪仁浩曰此家人當軫念今都政守令調用事分付
정조 17년
徐美修啓曰監董堂上趙心泰依下敎來待矣傳曰入侍
정조 17년
宋銓啓曰來正月初一日王大妃殿恰躋五旬惠慶宮恰躋六旬稱慶陳賀時致詞箋文當爲製進大提學洪良浩待明朝牌招使之製進何如傳曰允
정조 17년
洪仁浩以義禁府言啓曰吏曹郞廳李運行施以徒年之律事命下矣李運行江原道旌善郡餘糧驛徒三年定配而以政院啓辭及批旨內辭意具罪目依例發遣府羅將押送配所何如傳曰允
정조 17년
癸丑十二月二十三日未時上詣摛文院齋宿入侍時行都承旨徐邁修左承旨洪仁浩右承旨南公轍左副承旨徐美修右副承旨金啓洛同副承旨宋銓記事官徐有聞假注書鄭文始記注官金良倜承膺祚一提學鄭民始檢校直提學徐鼎修原任直閣徐龍輔尹行任檢校直閣鄭大容徐榮輔以次侍立上具翼善冠衮龍袍乘輿出泰秋門入內閣門降輿御堂內上曰憲府諸臺入侍賤臣承命出傳與大司憲林蓍喆執義李秉喆掌令李鎭宅持平鄭履綏朴崙壽偕入進伏上曰予於祀典憧憧一念不敢少弛今此臘享適値忌辰齋戒不得已攝行實有如不祭之歎冬享時做錯卿等亦必聞知矣先朝以八十倦勤之時誠孝一念惓惓於享祀入于廟內趨步翼如躬導之化至今悠久享所雖有臺監而科場之權送臺臣猶且遵以爲例則莫重享所只有監察押班殊涉如何予方分遣近侍奉審享所坐待復命而卿等亦爲分詣享所獻官以下駭奔之節將事之際如有不如儀者齋日雖不得發啓各以所懷請罪卿等旣未淸齋廟內雖不敢入而立於神門外各別糾察大司憲進詣宗廟持平朴崙壽進詣社稷持平鄭履綏進詣景慕宮可也仍命臺臣先退上曰監董堂上入侍賤臣承命出傳與監董堂上趙心泰偕入進伏上曰華城始役將於何間爲之而告由祭亦於何時設行乎心泰曰城址開基南北兩門樓及水門浮石各日令日官自正月至二月望念而推擇草記方將入啓而告由祭當先行矣上曰監董堂上頃以築城後龍仁安山當定爲協守將此果何如耶民始曰今此水原所重在焉關防亦非輕不可只以本府之軍爲守城之制關西之平壤寧邊等處亦有附近各邑合守之例則不必龍仁安山如振威陽城等邑亦可爲合鎭矣上曰四邑道里遠近果何如心泰曰龍仁不過五里而安山之距本府爲三十里振威初境爲四十里陽城初境爲七十里矣上命美修書傳敎曰明日當由逌瞻門展拜該房知悉
정조 17년
行都承旨徐邁修坐左承旨徐榮輔坐右承旨尹弘烈坐直左副承旨南公轍坐右副承旨徐美修坐直同副承旨宋銓坐注書徐有聞病一員未差假注書鄭文始仕事變假注書李弘達仕
정조 17년
大駕詣景慕宮展拜罷後內閣政院玉堂藥房口傳問安答曰知道
정조 17년
宋銓啓曰大提學洪良浩牌不進推考傳旨今方捧入而稱慶陳賀時致詞箋文當爲及期製進如是違牌不卽承膺事甚未安更卽牌招何如傳曰允
정조 17년
徐美修啓曰軍兵去就何等至重而解嚴命下之後不卽擧行致有煩稟臣之矇然之失不勝惶恐而當該宣傳官稽忽之狀萬萬可駭所當重勘而本院請推之外無他可施之罰何以爲之敢稟傳曰拿處
정조 17년
傳于徐美修曰騎馬一匹立之史官一員待命
정조 17년
徐邁修啓曰前假注書洪樂游仍察廳任何如傳曰允
정조 17년
吏曹口傳政事以金啓洛爲兵曹參議
정조 17년
承旨前望單子入之徐榮輔尹弘烈落點
정조 17년
傳于宋銓曰左副承旨入侍
정조 17년
傳于宋銓曰再明日海昌都尉明安公主文穆公吳瑗文靖公吳載純家致祭時獻官行副司直金魯永進去
정조 17년
宋銓啓曰大提學洪良浩再牌不進推考傳旨今方捧入而稱慶陳賀致詞箋文製進命下之後如是違牌不卽承膺極爲未安所當更請牌招而係是一日三牌何以爲之敢稟傳曰更爲牌招
정조 17년
宋銓啓曰大提學洪良浩三牌不進推考傳旨今方捧入而稱慶陳賀致詞箋文製進命下之後連事違召終不承膺事體所在萬萬未安所當更請牌招而係是一日三牌何以爲之敢稟傳曰更爲牌招
정조 17년
宋銓啓曰大提學洪良浩四牌不進推考傳旨今方捧入而稱慶陳賀致詞箋文製進命下之後屢違召命終不承膺揆以事體萬萬未安所當更請牌招而係是一日五牌何以爲之敢稟傳曰更爲牌招
정조 17년
宋銓啓曰大提學洪良浩五牌不進推考傳旨今方捧入而稱慶陳賀致詞箋文製進命下之後連事違召終不承膺事體道理俱極未安所當更請牌招而係是一日六牌何以爲之敢稟傳曰辭疏聞已來到入之待下批更卽牌招違牌勿捧傳旨
정조 17년
以全羅監司李書九狀啓羅州朴日春文德鎭拯活二十人命施賞一款令該曹稟處事傳于宋銓曰拯活若是夥然何待回啓特爲賞加今日下批卿其曉諭事回諭
정조 17년
以全羅監司李書九狀啓圖出楷條假稱宮監宮差之柳根得等自臣營照律痛繩次知內官金壽剛罪狀令攸司稟處事傳于宋銓曰嚴飭何如則雖曰踏條不踏圖署其爲宮屬之作奸一也令道伯符同諸漢嚴繩懲後其中宮屬金福伊柳根得爲名漢爲先絶島爲奴仍令完伯除尋常各別嚴刑發配柳完得之逃躱云者尤爲痛駭令捕廳捉得下送該道亦爲嚴刑爲奴毋論知與不知身爲次知中使其敢逃其罪乎畿沿定配辛亥受敎何等截嚴除非柴穀催促毋敢成送圖署旣有定式則法外之圖署猶當不問本事曲直卽地報營以爲如法勘處之地況踏條之牌子乎不有定式徒事詳探至有民詐之後始乃報營若無民詐其將掩置乎違制之律焉敢逭也該郡守宋厚淵令該府拿問施以當律亦令廟堂枚擧嚴飭該道外諸道
정조 17년
徐美修以兵曹言啓曰今日還宮時軍兵解嚴旣承下敎而領軍各處不卽一一知委以至政院更稟晩後解送之擧事未前有萬萬可駭當該宣傳官爲先汰去令該府拿問處之何如傳曰允
정조 17년
徐美修以壯勇營言啓曰本營鄕武士試射時鳥銃沒技人別單書入之意敢啓傳曰知道
정조 17년
徐美修以御營廳言啓曰今十二月二十四日景慕宮展拜時依兵曹節目弘化門集春營入直軍各五十名除出大將臣李敬懋率領弘化門外分左右排立東營入直軍三十名除出該入直把摠柳煥寅率領宮大門外把守而竝待標信出用解嚴後本處入直之意敢啓傳曰知道
정조 17년
徐榮輔以戶曹言啓曰待令計士令該曹從自願高品付料後草記事命下矣問其所願則計士李思說願差敎授而敎授時無見窠待敎授李命權瓜遞塡差計士崔必訓導有闕代從其願高品付料之意敢啓傳曰知道
정조 17년
尹弘烈以義禁府言啓曰因行司直鄭民始所啓以贓律事收議大臣草記批旨內卿等具意見指一稟處事命下矣遍考律文則盜有四有强盜竊盜監守自盜常人盜贓有六有竊盜贓監守自盜贓常人盜贓枉法贓不枉法贓坐贓致罪贓强盜卽明火作賊之謂竊盜卽偸竊人財之謂常人盜卽常人偸竊官庫錢糧之謂監守自盜卽官吏犯用係官錢糧之謂也貪汚官吏引大明律監守自盜贓或用以字或用準字者不過照其律文而用之非强竊盜之謂則盜與贓不必强以爲別而治贓之律不可謂不備然監守自盜贓四十貫以上罪至一律者或不無贓小律重之論而今若㦖其四十貫之至死寬其贓數則枉法贓八十貫以上罪至一律者反重於監守自盜賊矣似不可隨其贓數定其律名而第臣等別有愚見敢此尾陳大抵贓汚之類不一其端而最可痛惡者還穀立本也災結私用也而或有現發於按廉之地者每因爰辭之粧撰雖有許多所犯輒歸之於那移出納而照律故法無所施人不知畏重臣所奏苟簡方便大臣獻議非法不備云者正指此等處也臣等之意則自今爲始災結私用百結以上還穀立本千石以上之類勿用那移之律各別嚴勘恐合懲貪之道而隨贓定律非臣等膚淺之見所可率爾臆對上裁何如傳曰依草記施行可也